追酬故高蜀州人日見寄
作者：杜甫
朝代：唐

paragraphs: 自蒙蜀州人日作，不意清詩久零落。
今晨散帙眼忽開，迸淚幽吟事如昨。
嗚呼壯士多慷慨，合沓高名動寥廊。
歎我悽悽求友篇，感時鬱鬱匡君略。
錦里春光空爛熳，瑤墀侍臣已冥莫。
瀟湘水國傍黿鼉，鄠杜秋天失鵰鶚。
東西南北更誰論，白首扁舟病獨存。
遙拱北辰纏寇盜，欲傾東海洗乾坤。
邊塞西蕃最充斥，衣冠南渡多崩奔。
鼓瑟至今悲帝子，曳裾何處覓王門。
文章曹植波瀾闊，服食劉安德業尊。
長笛誰能亂愁思，昭州詞翰與招魂。